Miljoene op die spel in nuwe LIV-gholftoernooiDustin Johnson. (Foto: AP Photo/Charles Rex Arbogast) Die eerste toernooi in die LIV-uitnodigingsreeks begin hierdie week op die Centurion-baan net buite Londen. En benewens die agt Suid-Afrikaners – onder wie Louis Oosthuizen, Charl Schwartzel en Branden Grace – sal van die wêreld se voorste spelers hul gholfstokke om die prysgeld van $25 miljoen (en $4 miljoen vir die uiteindelike wenner) swaai. Phil Mickelson, Lee Westwood, Sergio Garcia en Dustin Johnson het ook hul PGA-lidmaatskap beëindig om in die reeks te speel wat deur Saoedi-Arabië gefinansier word. “Ek is baie dankbaar jeens die PGA-toer en alles wat dit vir my gedoen het. Maar ek voel dat hierdie besluit die beste vir my en my gesin sal wees en ek is baie opgewonde om in die reeks te speel,” het Johnson, ’n voormalige wêreldnommereen-speler, gesê. Sy LIV-deelname beteken dat hy heel waarskynlik nie deel van die gesogte Ryderbeker sal wees nie; ’n toernooi waar die voorste gholfspelers uit die VSA teen die beste van Europa in aksie is. “Die Ryderbeker is ongelooflik en dit is iets wat vir my baie beteken. Ek is trots om te sê dat ek my land verteenwoordig het en hopelik kry ek weer ’n kans om dit in die toekoms te doen. Ek is egter nie verantwoordelik vir die reëls en regulasies nie.” Volgens berigte sal die 37-jarige speler $150 miljoen ontvang net om in die nuwe reeks te speel. Op sy beurt het Oosthuizen gesê dat die LIV-reeks ’n geleentheid is wat hy met al twee hande wil aangryp. Die Suid-Afrikaner is baie lief vir die plaas en die buitelewe en hy het al vantevore gesê wanneer hy min of meer 40 jaar oud is, wil hy iets anders doen as net gholf speel. Louis Oosthuizen tydens die St. Jude Classic-gholftoernooi in Memphis Tennessee. (Foto: Sam Greenwood / Getty Images / AFP) “In hierdie stadium van my loopbaan sou dit waarskynlik my laaste jaar in die PGA-toer gewees het. Skielik het ’n geleentheid oor my pad gekom waar ek vir vier vinnige jare kan speel en daarna meer tyd saam met my gesin kan deurbring,” het Oosthuizen gesê. Die formaat van die LIV-toernooie kan met motorsport vergelyk word waar spelers deel van ’n span is, maar ook op ’n individuele grondslag probeer om met die louere weg te stap. Elke toernooi bestaan ook uit net 54 putjies oor drie dae en nie die gewone 72 putjies wat oor vier dae gespeel word nie. “Die formaat en hoe dinge uiteengesit is, het my baie aan die Presidentebeker laat dink. Ek het hierdie besluit saam met my vrou geneem en terselfdertyd ook gedink oor wat die beste pad vorentoe sal wees. Ek is ’n professionele gholfspeler en daar is goeie geld op die spel; waarom dan nie?” Daar is reeds in 2019 oor die moontlikheid van ’n alternatief tot die PGA-toer berig, maar ’n amptelike “rebellereeks” het eers verlede jaar in die vorm van die LIV-uitnodigingreeks begin momentum kry. Australië se Greg Norman – ’n voormalige wêreldnommereen-speler – is as die reeks se uitvoerende hoof aangewys, terwyl Tiger Woods ook miljoene aangebied is om by LIV-toernooi af te slaan; ’n aanbod wat hy van die hand gewys het. “Ek glo in die Major-toernooie en om met geskiedkundige figure vergelyk te word,” het Woods in ’n destydse onderhoud gesê. Die PGA-beheerliggaam het ook in Mei spelers se toestemmingsversoeke om aan die LIV-reeks deel te neem geweier. Suid-Afrikaanse deelnemers: Oliver Bekker, Hennie du Plessis, Branden Grace, Justin Harding, Shaun Norris, Louis Oosthuizen, JC Ritchie en Charl Schwartzel. Shot just got real. #LIVGolf pic.twitter.com/A65TQKe4Cj — LIV Golf (@LIVGolfInv) June 7, 2022